Aung San Suu Kyi, fyrrverandi leiðtogi Mjanmar, fékk í dag fjögurra ára fangelsisdóm fyrir brot á sóttvarnareglum og fyrir að hafa smyglað litlum talstöðvum til landsins.
Dómstóll herforingjastjórnarinnar í Mjanmar dæmdi Aung San Suu Kyi, fyrrverandi leiðtoga landsins, í fjögurra ára fangelsi. Hún hefur setið í varðhaldi frá því að herinn rændi völdum fyrir tæplega einu ári.
Samkvæmt heimildum AFP fréttastofunnar var Aung San Suu Kyi sakfelld að þessu sinni og dæmd fyrir að hafa smyglað litlum talstöðvum til landsins og haft þær í fórum sínum. Einnig var hún dæmd fyrir brot á sóttvarnareglum. Talstöðvarnar fundust þegar hermenn gerðu húsleit á heimili hennar fyrsta febrúar síðastliðinn, daginn sem herinn rændi völdum. Suu Kyi hefur setið í varðhaldi síðan. Hún hlaut einnig fjögurra ára fangelsisdóm í desember fyrir undirróður og að hafa hvatt til óhlýðni við herforingjastjórnina ásamt brotum á sóttvarnarreglum vegna COVID-19. Yfirmaður herforingjastjórnarinnar stytti þá refsingu um tvö ár. Suu Kyi fær að afplána fangelsisdómana í stofufangelsi í Naypyidaw, höfuðborg Mjanmar. Hún á nokkra dóma til viðbótar yfir höfði sér, sem getur leitt til allt að hundrað ára fangelsisvistar, að sögn þeirra sem til þekkja.
Aung San Suu Kyi er orðin 76 ára. Hún er þjóðhetja í Mjanmar og hlaut á sínum tíma friðarverðlaun Nóbels fyrir baráttuna fyrir mannréttindum í heimalandinu. Meðferð herforingjastjórnarinnar á henni hefur verið mótmælt víða um heim.
Aung San Suu Kyi, fyrrverandi leiðtogi Mjanmar, fékk í dag fjögurra ára fangelsisdóm fyrir brot á sóttvarnareglum og fyrir að hafa smyglað litlum talstöðvum til landsins. 